Το σχολικό έτος 2019-2020 το σχολείο μας ενημερώθηκε από το Συντονιστή Εκπαιδευτικού Έργου κο Καράμηνα Ιγνάτιο για το Διαπεριφερειακό Θεματικό Δίκτυο Σχολείων «Ασφάλεια στο Διαδίκτυο».

Το Ε2 τμήμα του 1ου Δημοτικού Σχολείου Ασπροπύργου, με την δασκάλα του Δαμάσκου Αθηνά και τον εκπαιδευτικό Πληροφορικής Γεωργακόπουλο Απόστολο, συμμετείχαν στο ΔιαπεριφερειακόΘεματικό ΔίκτυοΣχολείων«Ασφάλεια στο Διαδίκτυο» με θέμα του προγράμματός τους

**«Blogάρουμε στο Διαδίκτυο».**

Ο Συντονιστής Εκπαιδευτικού Έργου πραγματοποίησε σχετικό σεμινάριο στο σχολείο μας για όλα τα ενδιαφερόμενα σχολεία της περιοχής, και κατόπιν της συζήτησης και των προβληματισμών που διατυπώθηκαν εκεί, για το θέμα, τέθηκαν οι στόχοι του προγράμματος, οι οποίοι ήταν:

* ***Να ενημερωθούν οι μαθητές σχετικά με τους τρόπους ασφαλούς πλοήγησης στο διαδίκτυο.***
* ***Να κατανοήσουν τα θετικά και τα αρνητικά του διαδικτύου.***
* ***Να αποκτήσουν θετική στάση σχετικά με τη χρήση του διαδικτύου.***

 Για την ευαισθητοποίηση των μαθητών σχετικά με την ασφάλεια στο διαδίκτυο αρχικά, με την τεχνική της ιδεοθύελλας, αποτυπώθηκαν οι αντιλήψεις και οι απόψεις των μαθητών /μαθητριών για το συγκεκριμένο θέμα. Αφού διαπιστώθηκε ότι οι μαθητές είναι εξοικειωμένοι με την έννοια «Διαδίκτυο» στη συνέχεια ακολούθησε η προβολή βίντεο και δραστηριοτήτων που προέκυψαν κατόπιν συζητήσεων σχετικά με τους κινδύνους που ελλοχεύουν κατά την πλοήγηση.

 Συζητήθηκαν και καταγράφηκαν τα θετικά και τα αρνητικά από τη χρήση του διαδικτύου. Έγινε συνάντηση με την υπεύθυνη Αγωγής Υγείας Δυτικής Αττικής κα Σταματοπούλου η οποία με διάφορες δραστηριότητες και συζήτηση εξήγησε στους μαθητές ποια συμπεριφορά πρέπει να ακολουθούν κατά την πλοήγησή τους τόσο στα μέσα κοινωνικής δικτύωσης, όσο και στις υπόλοιπες ιστοσελίδες.

 Έχοντας ευαισθητοποιηθεί σε σημαντικό βαθμό, οι μαθητές χωρίστηκαν σε ομάδες και κλήθηκαν να ζωγραφίσουν τι τους αποτυπώθηκε περισσότερο από την έννοια «Ασφάλεια στο Διαδίκτυο». Έφτιαξε κάθε ομάδα από μία αφίσα που περιλάμβανε μια ζωγραφιά και μήνυμα σχετικά με αυτή, προκειμένου να ενημερώσουν και τους υπόλοιπους μαθητές του σχολείου μας.

Στο μάθημα της Πληροφορικής στόχος του του υπο-project ήταν η δημιουργία μιας διδακτικής ιστορίας με μορφή κόμικ που να παρουσιάζει έναν πιθανό κίνδυνο κακής χρήσης του διαδικτύου. Οι μαθητές στην ολομέλεια σκιαγράφησαν μέσα από τις σκέψεις και τα βιώματά τους τη ραχοκοκαλιά της ιστορίας ενός μικρού μαθητή και της περιπέτειάς του. Ενέταξαν σε αυτήν τις συνέπειες στον πραγματικό κόσμο της αλόγιστης χρήσης του διαδικτύου, τη δύναμη της φιλίας και τις λύσεις που μπορεί να παρέχει ως παράδειγμα ενεργής αποτροπής, τον κίνδυνο της γονικής αδιαφορίας. Στη συνέχεια, σε ομάδες των τριών, δημιούργησαν 2 καρέ ανά ομάδα αναλαμβάνοντας κάποιον από τους καθορισμένους άξονες τις ολομέλειας. Διαμόρφωσαν τους πρωταγωνιστικούς χαρακτήρες, τα σκηνικά και τις λεπτομέρειες της ιστορίας, σκηνοθέτησαν τα καρέ και προσάρμοσαν τα κείμενα. Το ολοκληρωμένο κολάζ αυτών των μικρών σκηνών μορφοποιήθηκε σε αφίσα, για τις ανάγκες της δράσης.

# Οι αφίσες των μαθητών, με τη βοήθεια του Συντονιστή Εκπαιδευτικού Έργου, εστάλησαν στο Συνέδριο που πραγματοποιήθηκε στη Θεσσαλονίκη στις 11-02-2020, Ημέρα Ασφαλούς Διαδικτύου, από το Ίδρυμα Νόησις.

Επίσης τοποθετήθηκαν σε χώρους του σχολείου που είχαν πρόσβαση όλοι οι μαθητές για ενημέρωση.

Οι δράσεις που είχαν σχεδιαστεί για τη συνέχεια του προγράμματος είχαν να κάνουν με την κατασκευή ερωτηματολογίου από τους μαθητές και τη διεξαγωγή έρευνας στις μεγάλες τάξεις του δημοτικού πάνω στη χρήση του διαδικτύου. Αφού θα συγκεντρώνονταν τα ερωτηματολόγια, θα κατατάσσαμε τις απαντήσεις σε ομάδες φτιάχνοντας ποσοστά κατά τη διδασκαλία του συγκεκριμένου διδακτικού αντικειμένου την ώρα των Μαθηματικών. Επίσης στο μάθημα της Πληροφορικής θα δημιουργούνταν ανάλογο βίντεο θετικών στάσεων στη χρήση του Διαδικτύου.

Τέλος ολοκληρώνοντας τον στόχο της θετικής στάσης απέναντι στο ασφαλές διαδίκτυο, οι μαθητές θα έφτιαχναν μια παρουσίαση σε μορφή powerpoint και θα έκαναν ένα μικρό σεμινάριο ενημερώνοντας τους μαθητές των μεγάλων τάξεων για τα αποτελέσματα της έρευνας και τους κανόνες που πρέπει να ακολουθούν όλοι. Οι δράσεις αυτές δεν υλοποιήθηκαν εξαιτίας της αναστολής λειτουργίας των σχολικών μονάδων λόγω COVID 19.

Με την επάνοδό στο σχολείο και λόγω του περιορισμένου χρόνος των μαθημάτων αλλά και του μοιράσματος των μαθητών/μαθητριών σε υποομάδες συνοψίστηκαν σε μορφή συζήτησης όσα είχαν μάθει οι μαθητές.

Ευελπιστούμε να επαναλάβουμε το πρόγραμμα την επόμενη χρονιά χωρίς προβλήματα.